b'\n_START_ARTICLE_\nT\xc3\xbamul\n_START_PARAGRAPH_\nUn t\xc3\xbamul \xc3\xa9s un monument funeral fet d\'una mota de terra i de pedres amassades damunt una tomba o al lloc on s\'havia incinerat un mort. En certes \xc3\xa8poques, s\'apila la mota damunt un dolmen per a donar-hi un aspecte monumental._NEWLINE_Hi ha t\xc3\xbamuls arreu del m\xc3\xb3n i aquesta manera de sebollir i de venerar els morts va utilitzar-se en moltes cultures i \xc3\xa8poques, i prenen moltes formes diferents: rectangulars, circulars amb una cavitat al mig, c\xc3\xb2niques\xe2\x80\xa6\n_START_SECTION_\nCatalunya\n_START_PARAGRAPH_\nHi ha uns camps de t\xc3\xbamuls d\'incineraci\xc3\xb3 de l\'\xc3\xa8poca ib\xc3\xa8rica (1300 aC) a Colldelrat i a Vilanova de Mei\xc3\xa0, a la Vall d\'Aran, l\'Alta Ribagor\xc3\xa7a i als cursos baixos dels rius Segre i Cinca._NEWLINE_A Roses a l\'Alt Empord\xc3\xa0, s\'ha trobat una necr\xc3\xb2polis amb \xc2\xabt\xc3\xbamuls emmarcats per cercles de poc menys de dos metres de di\xc3\xa0metre, formats per petites lloses de pissarra clavades verticalment. S\'hi trobaren fragments de terrissa del segle VII aC, pertanyent a la cultura dels camps d\'urnes, que a l\'Empord\xc3\xa0, com al Rossell\xc3\xb3 i al Llenguadoc, cal incloure dins l\'anomenada actualment \xe2\x80\x98cultura mailhaciana\xe2\x80\x99, en un moment de transici\xc3\xb3 entre l\'edat del bronze i l\'edat del ferro._NEWLINE_D\'altres es troben al Bosc (Corre\xc3\xa0), Serra Clarena (Castellfollit del Boix), Pla de Berret, Mig Ar\xc3\xa0n, Cuyl\xc3\xa0s, Pic \xc3\xa8 Baqueira, Montgarri, Camprodon (Sant Pau de Pinos), Clar\xc3\xa0, Seny\xc3\xbas, Cogomera (Montanissell), Les Fontetes (Angostrina), L\'Auberada (Nav\xc3\xa8s). Sovint, el t\xc3\xbamul va quasi desapar\xc3\xa8ixer amb el temps i nom\xc3\xa9s romanen les estructures dures del dolmen.\n_START_SECTION_\nAlemanya\n_START_PARAGRAPH_\nA Alemanya, se\'n troben, entre d\'altres, a Grabau, l\'Elmsland, al camp funeral del Pestruper Gr\xc3\xa4berfeld, a Osnabr\xc3\xbcck.\n_START_SECTION_\nB\xc3\xa8lgica\n_START_PARAGRAPH_\nA B\xc3\xa8lgica, al costat de les vies romanes a l\'entorn de la ciutat gal\xc2\xb7loromana de Tongeren, van trobar-se m\xc3\xa9s de 150 t\xc3\xbamuls. Uns dels m\xc3\xa9s coneguts s\xc3\xb3n els Drie Tommen a Tienen, en els quals va trobar-se un tresor important l\'any 1894. Altres t\xc3\xbamuls van desapar\xc3\xa8ixer amb el temps, per\xc3\xb2 s\'han tornat a trobar per la fotografia a\xc3\xa8ria i per la topon\xc3\xadmia: els mots neerlandesos Tom, Tomme, Tomberg sovint indiquen la pres\xc3\xa8ncia d\'un t\xc3\xbamul.\n_START_SECTION_\nEgipte\n_START_PARAGRAPH_\nA l\'antic Egipte, s\'amunteguen t\xc3\xbamuls fins a la fi del per\xc3\xadode predin\xc3\xa0stic, que poden considerar-se com els precursors de les mastabes i pir\xc3\xa0mides.\n_START_SECTION_\nIlles Brit\xc3\xa0niques\n_START_PARAGRAPH_\nA les Illes Brit\xc3\xa0niques, els t\xc3\xbamuls es diuen Barrow (una transformaci\xc3\xb3 del mot germ\xc3\xa0nic Berg = "mont") o Cairn (mot ga\xc3\xa8lic que significa "mota de pedres") quan estan fets de pedres. A Anglaterra, se\'n van trobar uns 200 a Dorset, Hampshire, Yorkshire i Wiltshire.\n_START_SECTION_\nPa\xc3\xafsos Baixos\n_START_PARAGRAPH_\nEls t\xc3\xbamuls m\xc3\xa9s antics van trobar-se a prop d\'Apeldoorn, al Veluwe i a Drente. El m\xc3\xa9s alt, anomenat Zwarte Berg o Smousenberg es troba a Hoogeloon (Bladel). En un altre, a Meerlo (Limburg), se\'n van trobar m\xc3\xa9s de cent urnes.'